LV Eiropas Savienības Oficiālais Vēstnesis C 235/16

Grozījumu pieteikuma publikācija saskaņā ar 50. panta 2. punkta b) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 235/06)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, GARANTĒTAS TRADICIONĀLĀS ĪPATNĪBAS GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

PREKMURSKA GIBANICA

ES Nr.: SI-TSG-0107-01313 – 19.2.2015.

1. Pieteikuma iesniedzēja grupa un likumīgās intereses

Grupas nosaukums Društvo za promocijo in zaščito prekmurskih dobrot Adrese: Ulica Štefana Kovača 40 SI–9000 Murska Sobota SLOVENIJA Tālr. +386 25261435 E-pasts: dpzpd@siol.net

Grozījumu pieteikumu iesniedza tā pati ražotāju grupa, kas iesniedza arī Prekmurska gibanica reģistrācijas pieteikumu.

2. Dalībvalsts vai trešā valsts

Slovēnija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☒ Ražošanas metode — ☒ Cita: prasību minimums un procedūras specifisko iezīmju pārbaudei

4. Grozījuma vai grozījumu veids

— ☒ Ar reģistrētu GTĪ apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

5.1. Lauksaimniecības produkta vai pārtikas produkta apraksts

Punkta pirmā daļa skaidrības labad papildināta ar norādi, ka divas filo mīklas kārtas tiek novietotas uz pēdējās pildījuma kārtas un ka ar taukvielu vai krējuma garnējumu tiek pārlieta priekšpēdējā kārta, bet ar taukvielu garnējumu vai taukvielu un krējuma garnējumu maisījumu – pēdējā kārta. Minētās sastāvdaļas, proti, skābais vai saldais krējums un olas dzeltenums, faktiski ir krējuma garnējuma sastāvdaļas, tāpēc atsauce uz tām ir svītrota un ir pievienoti vārdi “vai krējuma un taukvielu garnējumu maisījums”.

Atsauce uz gibanica cepšanu apaļā vai taisnstūrainā veidnē ir svītrota, jo tā atkārtojas punkta trešajā daļā.

Otrā daļa “Ārējais apraksts” ir svītrota, jo attiecīgais teksts ir jau iekļauts trešajā daļā.

Trešajā daļa svītrota atsauce uz to, ka Prekmurska gibanica sagriež trīsstūrainos gabalos, ja veidne ir apaļa, un taisnstūrainos gabalos, ja veidne ir taisnstūraina. Prekmurska gibanica var sagriezt gan trīsstūrainos, gan taisnstūrainos gabalos neatkarīgi no veidnes formas (vai tā ir apaļa, vai taisnstūraina).

Daļas priekšpēdējais teikums ir grozīts, lai to varētu pareizi saprast: nav domāts, ka visām pildījuma kārtām jābūt vienādā biezumā, bet gan ka katra pildījuma, piemēram, magoņu sēklu pildījuma, abām kārtām jābūt vienādā biezumā; tas pats attiecas uz ābolu, biezpiena un valriekstu pildījumu.

5.2. Ražošanas metodes apraksts

Lai Prekmurska gibanica pagatavošana būtu vieglāk saprotama, katram tās ražošanas posmam ir ietverts jauns nosaukums (pildījumu un garnējumu pagatavošana, kūkas sagatavošana, cepšana, sagriešana un sasaldēšana).

Pirmajā teikumā tagad ir sīkāk norādīti veidnes izmēri saistībā ar izmantojamo sastāvdaļu daudzumu (apaļas veidnes izmērs 30–35 cm), un ražotāji pielāgo recepti izmantotās veidnes izmēram.

Terminoloģijas konsekvences labad vārds, ar kuru apzīmē kūkas veidni slovēņu valodā, visos gadījumos ir pekač, un netiek nosaukts modelis.

Kārtainās mīklas recepte un filo mīklas recepte, un to pagatavošanas apraksti ir svītroti, jo tie ir mīklu pamatveidi, kurus pagatavo, izmantojot standarta receptes un ražošanas procesus.

Teikums, ar kuru tiek aizliegta saldētas mīklas izmantošana, ir svītrots. Ir atklāts, ka pareizi atkausēta mīkla saglabā svaigi pagatavotas mīklas īpašības un šādi netiek ietekmētas Prekmurska gibanica organoleptiskās īpašības. Saldētas mīklas izmantošana būtiski neietekmē produkta aromātu un konsistenci, kā arī galaprodukta izskatu.

Vaniļas cukurs ir svītrots no dažādu pildījumu sastāvdaļu saraksta, jo tā izmantošana nav obligāta.

Attiecībā uz biezpiena pildījumu sāli izmanto pēc vajadzības, jo biezpiens jau var saturēt pietiekami daudz sāls.

Attiecībā uz ābolu pildījumu, lai varētu pareizi saprast, ir sīkāk norādīts, ka āboli ir jārīvē. Atsauce uz sāls izmantošanu ir svītrota, jo atklāts, ka praksē ābolu pildījuma sagatavošanā sāli neizmanto.

Attiecībā uz krējuma garnējumu tagad ir sīkāk norādīts, ka tam var izmantot skābo un/vai saldo krējumu, jo tirdzniecībā ir arī citi krējuma veidi, kas nav piemēroti.

Smalkais cukurs joprojām tiek norādīts kā viena no sastāvdaļām, lai šajā pirmajā daļā būtu norādītas visas sastāvdaļas; tā lietošana aprakstīta specifikācijā.

Ir arī precizēts, ka atsevišķu sastāvdaļu daudzums var atšķirties (par 10 %), lai pieļautu noteiktu izejvielu dažādību (piemēram, āboli var būt vairāk vai mazāk sulīgi, saldi vai skābi, biezpiens var būt sauss vai mitrs, bet valriekstu pildījums un magoņu sēklu pildījums tiek pielāgots citu pildījumu proporcijām).

Ābolu pildījuma sagatavošanā var izmantot gan mizotus, gan nemizotus ābolus. Nav svarīgi tas, kāda ir rīvēto ābolu ģeometriskā forma: svarīgi, lai tie būtu rīvēti, tādēļ vārdi “nomizo” un “sīkās skaidiņās” ir svītroti.

Krējuma garnējumu var pagatavot no skābā krējuma un/vai no saldā krējuma, vai no šo abu maisījuma, tādēļ ir pievienots vārds “vai”.

Lai uzlabotu saprotamību un standartizētu terminoloģiju, ir ieviestas maznozīmīgas korekcijas attiecībā uz taukvielu garnējuma sagatavošanu: termins “augu tauki” ir aizstāts ar terminu “augu eļļa”, kas jau ir norādīta kā taukvielu garnējuma sastāvdaļa.

Prekmurska gibanica sagatavošana bija atsevišķi aprakstīta saistībā ar apaļas vai taisnstūrainas veidnes izmantošanu, jo dažādu kārtu uzklāšana nedaudz atšķiras, ja izmanto mājas apstākļos pagatavotu filo mīklu. Tā kā var izmantot arī iegādātu mīklu, šis apraksts ir vienkāršots un pielāgots, lai tas attiektos uz abiem kūkas veidnes veidiem. Tādēļ ir svītroti visi teksta fragmenti, kuros aprakstīta Prekmurska gibanica cepšana apaļā vai taisnstūrainā veidnē un kas atkārtojas.

Lai uzlabotu saprotamību, pēc kārtainās mīklas biezuma norādes “nedrīkst pārsniegt 5 mm” ir pievienoti vārdi “pēc izcepšanas”, jo kārtainās mīklas biezumu novērtē gatavam produktam.

Lai vienkāršotu aprakstu, ir noteikts vienāds atsevišķa kūkas gabala svars Prekmurska gibanica kūkai gan individuāliem ražotājiem, gan rūpnieciskiem ražotājiem, tādēļ ir norādīts, ka atsevišķa gabala minimālais svars ir “vismaz 170 g”. Izceptas Prekmurska gibanica pārkaisīšana ar smalko cukuru neietekmē galaprodukta īpašības, tādēļ ir iekļauti vārdi “var tikt”.

Prekmurska gibanica kūku var sasaldēt gan pirms, gan pēc cepšanas, tādēļ tagad specifikācijā ir norādīta iespēja sasaldēt Prekmurska gibanica pēc izcepšanas. Vienu un to pašu izstrādājumu nedrīkst sasaldēt divas reizes. Tā kā Prekmurska gibanica pagatavošanā var izmantot saldētu mīklu, ir pievienots noteikums, kurā ir norādīts, ka tad, ja tiek izmantota saldēta mīkla, Prekmurska gibanica ir jācep uzreiz un to nedrīkst sasaldēt neceptā veidā, kaut arī pēc cepšanas to vajadzības gadījumā var sasaldēt.

5.3. Prasību minimums un procedūras specifisko iezīmju pārbaudei

Šis punkts ir grozīts vienīgi tādēļ, lai uzlabotu saprotamību: pirmajā ievilkumā ir pievienoti vārdi “un ir jāievēro paredzētais tehnoloģiskais process”, bet otrais ievilkums ir svītrots.

Lai uzlabotu saprotamību, pašreizējais trešais ievilkums ir papildināts tā, lai atsauce uz vienādu pildījuma kārtu biezumu attiektos uz vienādām viena pildījuma abām kārtām, nevis vienādām visu pildījumu visām kārtām. Ir svītroti vārdi “aromāts, smarža, konsistence un galaprodukta izskats”, jo to visu pārbauda organoleptisko īpašību novērtējumā.

Trešajā daļā ir svītrots teksta fragments saistībā ar atbilstību Eiropas standartam EN 45011, jo tas jau ir noteikts tiesību aktos.

IESTĀDES VAI INSTITŪCIJAS, KURAS PĀRBAUDA ATBILSTĪBU PRODUKTA SPECIFIKĀCIJAI

PREKMURSKA GIBANICA

ES Nr.: SI-TSG-0107-01313 – 19.2.2015.

Slovēnija

1. Reģistrējamais nosaukums

Prekmurska gibanica

2. Produkta veids

2.24. grupa. Maize, mīklas izstrādājumi, kūkas, cepumi un citi konditorejas izstrādājumi

3. Reģistrācijas pamatojums

3.1. Produkts

— ☒ iegūts ar minētajam produktam vai pārtikas produktam paredzētajai tradicionālajai praksei atbilstošu ražošanas veidu, pārstrādi vai sastāvu; — ☐ ražots no tradicionāli izmantotām izejvielām vai sastāvdaļām.

Prekmurska gibanica pagatavo no divu veidu mīklas un četru dažādu veidu divkārša pildījuma, kas kūkai piešķir tai raksturīgo izskatu un īpašo garšu. Prekmurska gibanica ir specifiska pati par sevi, un tās sastāvs tai piešķir arī raksturīgās īpašības.

3.2. Nosaukums

— ☒ ir tradicionāli lietots attiecībā uz šo īpašo produktu; — ☐ identificē produkta tradicionālo raksturu vai specifiskās iezīmes.

Saskaņā ar slovēņu valodas etimoloģisko vārdnīcu gibanica ir potica (kūka), ko cep Slovēnijas austrumos. Termins cēlies no gibâničnik, gibâničnjak (kūku grozs) vai gibâničar (maiznieks). Rakstu avotos nosaukums minēts kopš 18. gadsimta, kad Pohļins (Pohlin) to min, lietodams terminu gebanza. Nosaukums cēlies no vārda gybati, jo gibanica ir kūka, kas veidota no vairākām mīklas kārtām, – gyüba.

4. Apraksts

4.1. Ar 1. punktā minēto nosaukumu apzīmētā produkta apraksts, tostarp tā galvenās fizikālās, ķīmiskās, mikrobioloģiskās vai organoleptiskās īpašības, kas ir produkta specifikas pamatā (šīs regulas 7. panta 2. punkts)

Prekmurska gibanica ir kūka, kas cepta no divu veidu mīklas (kārtainā mīkla pamatnei un filo (strūdeļu) mīkla starp pildījumu kārtām), ko garnē ar četru dažādu veidu pildījumu (ar magoņu sēklām, biezpienu, valriekstiem un āboliem), kuru uzliek noteiktā secībā un starp kura kārtām liek filo mīklas kārtas. Šo darbību atkārto tādā pašā secībā, lai gibanica kūkai būtu divas kārtas no katra pildījuma. Divas filo mīklas kārtas tiek novietotas uz pēdējās pildījuma kārtas, taukvielu vai krējuma garnējums tiek pārliets pār priekšpēdējo kārtu, un taukvielu garnējums vai taukvielu un krējuma garnējumu maisījums – pār pēdējo kārtu.

Izskats: Prekmurska gibanica var cept apaļā vai taisnstūrainā veidnē. Prekmurska gibanica kūkas un tās šķēles augstums ir 5–7 cm. Šķēles pēc formas var būt trīsstūrainas vai taisnstūrainas. Tai jābūt pienācīgi izceptai, pildījums nedrīkst iztecēt, un virsmai jābūt viendabīgai, gludai, viegli viļņotai un bez ieplaisājumiem. Visām pildījuma kārtām jābūt skaidri atdalītām vienai no otras ar filo mīklas kārtu. Katram pildījumam raksturīga sava krāsa (biezpiena pildījums ir krēmbalts, valriekstu un ābolu – zeltaini brūns, bet magoņu sēklu – zaigojoši melns). Virsējā filo mīklas kārta nedrīkst atdalīties no pēdējās pildījuma kārtas. Tādējādi Prekmurska gibanica šķēlei ir astoņas pildījuma kārtas noteiktā secībā (magoņu sēklas, biezpiens, valrieksti, āboli). Viena pildījuma abas kārtas ir vienādā biezumā.

Aromāts: izstrādājums ir ļoti aromātisks un ar garšu un smaržu, kādas raksturīgas svaigām magoņu sēklām, biezpienam, maigiem valriekstiem un mazliet skābeniem āboliem. Prekmurska gibanica jābūt sulīgai, ne pārāk taukainai un līdzsvaroti saldai.

Konsistence: pēc konsistences šķēle ir mīksta, maiga, smalka, gluda un viegla. Pēc tekstūras kūkai jābūt tādai, kurā visas sastāvdaļas ir sabalansētas pareizās attiecībās.

4.2. Apraksts (vajadzības gadījumā ar norādījumiem par izmantoto izejvielu vai sastāvdaļu raksturu un īpašībām) par ražošanas metodi, kas jāievēro ar 1. punktā minēto nosaukumu apzīmētā produkta ražotājiem, un par produkta sagatavošanas metodi (šīs regulas 7. panta 2. punkts)

Sastāvdaļas, kas vajadzīgas, lai piepildītu apaļu kūkas veidni 30–35 cm diametrā

Mīkla: — kārtainā mīkla, — filo mīkla.

Pildījumi: — magoņu sēklu: 300 g maltu magoņu sēklu, 100 g smalkā cukura, — biezpiena: 1,2 kg pilnpiena biezpiena, 100 g smalkā cukura, 2 olas un šķipsna sāls pēc nepieciešamības, — valriekstu: 300 g maltu valriekstu, 100 g smalkā cukura, — ābolu: 1,5 kg rīvētu ābolu – viegli skābena šķirne, 120 g smalkā cukura, kanēlis. Ja vēlas, ikvienam pildījumam var pievienot vaniļas cukuru.

Garnējumi: — krējuma garnējums (8 dl skābā un/vai saldā krējuma, 3 olas) un — taukvielu garnējums (250 g margarīna, sviesta, cūku tauku vai augu eļļas).

Izceptu Prekmurska gibanica var pārkaisīt ar smalko cukuru pēc vēlēšanās.

Atsevišķu sastāvdaļu daudzums var atšķirties no norādītā daudzuma par maksimāli 10 %.

Prekmurska gibanica ražošanas metode

Pildījumu un garnējumu sagatavošana

Magoņu sēklu pildījums: lai sagatavotu magoņu sēklu pildījumu, izmanto smalki samaltas magoņu sēklas. Samaltajām magoņu sēklām pievieno smalko cukuru un (ja vēlas) vaniļas cukuru un visu labi samaisa. Pildījumu sadala divās daļās.

Biezpiena pildījums: biezpienam pievieno olas, smalko cukuru un (ja vēlas) vaniļas cukuru, un šķipsnu sāls pēc vajadzības. Visu labi samaisa, līdz iegūst viendabīgu un ziežamu maisījumu. Pildījumu sadala divās daļās.

Valriekstu pildījums: to veido uz smalki samaltu valriekstu bāzes. Malto valriekstu masā iemaisa smalko cukuru un (ja vēlas) vaniļas cukuru. Pildījumu sadala divās daļās.

Ābolu pildījums: ābolus sarīvē un pievieno smalko cukuru un (ja vēlas) vaniļas cukuru, kā arī kanēli. Visu viegli samaisa. Ja āboli ir ļoti sulīgi, tad tos sarīvē un masu uz laiku atstāj. Tā āboli atsulojas, un tikai pēc tam pievieno pārējās sastāvdaļas. Pildījumu sadala divās daļās.

Krējuma garnējums: veselas olas viegli saputo ar skābo un/vai saldo krējumu. Ar iegūto masu pārlej katru Prekmurska gibanica pildījuma kārtu. Tā kā visām pildījuma kārtām nevajag vienādu krējuma garnējuma daudzumu, tā kopējais daudzums attiecīgi jāsadala. Abām “sausā” pildījuma kārtām (magoņu sēklu un valriekstu pildījumam) jāizlieto lielākais krējuma garnējuma daudzums. Biezpiena pildījumam vajag mazāk garnējuma, bet ābolu pildījumam garnējumu vajag pavisam maz vai – ja āboli ir ļoti sulīgi – to nevajag nemaz.

Taukvielu garnējums: taukvielu garnējumam var izmantot kausētu sviestu vai margarīnu, cūku taukus vai arī augu eļļu. Tāpat kā krējuma garnējumu arī taukvielu garnējumu pārlej visām Prekmurska gibanica pildījumu kārtām. Izmantotā daudzuma sadale atkarībā no pildījuma veida ir tāda pati, kā krējuma garnējuma gadījumā.

Prekmurska gibanica sastāvs

Kārtaino mīklu izveltnē atbilstoši veidnes formai, kurā cep Prekmurska gibanica (taisnstūrainā vai apaļā veidnē). Kārtainās mīklas biezums pēc izcepšanas nedrīkst pārsniegt 5 mm. Veidni ieziež ar taukvielām, ievieto tajā izveltnēto kārtaino mīklu, vairākās vietās sadursta to ar dakšiņu. Veidni ar mīklas masu uz dažām minūtēm ievieto sakarsētā cepeškrāsnī, lai mīklu viegli iedzeltinātu (šis posms nav obligāts).

Filo mīklu ievieto sagatavotā veidnē, kur jau ir kārtainā mīkla. Pusi magoņu sēklu pildījuma uzklāj uz filo mīklas kārtas un pārlej krējuma garnējumu un taukvielu garnējumu. Magoņu sēklu pildījumu pārsedz ar jaunu filo mīklas kārtu. Uzklāj pusi biezpiena pildījuma, un tam pārlej attiecīgu daudzumu krējuma un taukvielu garnējuma. Uzklāj trešo filo mīklas kārtu, uz tās izlīdzina pusi valriekstu pildījuma un tam pārlej tādu pašu garnējumu daudzumu kā magoņu sēklu pildījumam. Uzliek ceturto filo mīklas kārtu. Ja nepieciešams, pārlej pavisam nelielu daudzumu krējuma un taukvielu garnējuma. Uzliek vēl vienu filo mīklas kārtu, un visas darbības atkārto vēlreiz tādā pašā secībā kā iepriekš, proti, vispirms magoņu sēklu, tad biezpiena, valriekstu un ābolu masu. Katru attiecīgā pildījuma kārtu pārklāj ar filo mīklas kārtu.

Kad visas astoņas pildījuma kārtas ir iepildītas un katra no tām attiecīgi atdalīta ar filo mīklas kārtu, pēdējo pildījuma kārtu pārsedz ar devīto filo mīklas kārtu, kuru pārlej ar krējuma garnējumu vai taukvielu garnējumu; visbeidzot, visu pārsedz ar pēdējo filo mīklas kārtu. Filo mīklas virsējo kārtu pārsedz ar taukvielu garnējumu vai taukvielu un krējuma garnējumu maisījumu. Tad ar garu un tievu adatu vairākās vietās sadursta Prekmurska gibanica līdz veidnes pamatam.

Prekmurska gibanica cepšana un sagriešana

Sagatavoto Prekmurska gibanica (svaigu vai sasaldētu) cep cepeškrāsnī, līdz tā pilnīgi izcepusies. Cep stundu 200 °C temperatūrā un vēl stundu 170 °C līdz 180 °C temperatūrā. Neatkarīgi no šā ieteikuma temperatūru un cepšanas laiku var pielāgot atbilstīgi krāsns veidam. Ja pirms cepšanas Prekmurska gibanica pārklāj tikai ar taukvielu garnējumu, pēc izņemšanas no cepeškrāsns cepšanas beigās tā noteikti jāpārklāj ar skābo vai saldo krējumu. Pēc izcepšanas Prekmurska gibanica atdzesē, vairākas stundas atstājot to istabas temperatūrā.

Kūku Prekmurska gibanica nedrīkst griezt šķēlēs karstu. To sagriež trīsstūrainos vai taisnstūrveida gabalos. Prekmurska gibanica šķēles augstumam jābūt no 5 līdz 7 cm, un tā minimālais svars ir 170 g. Pasniedzot kafejnīcā vai restorānā, Prekmurska gibanica var sagriezt mazākos gabaliņos. Šķēles virsu var pārkaisīt ar smalko cukuru.

Prekmurska gibanica sasaldēšana

Prekmurska gibanica var sasaldēt uzreiz pēc sagatavošanas (neizceptu) vai tad, kad tā ir izcepta; vienu un to pašu izstrādājumu nedrīkst sasaldēt divas reizes.

Ja Prekmurska gibanica pagatavošanā izmanto saldētu mīklu, to nedrīkst sasaldēt neizceptā veidā pēc sagatavošanas, tā ir jāizcep. Ja kūku nepieciešams sasaldēt pēc izcepšanas, tas ir atļauts, jo ir notikusi termiskā apstrāde.

4.3. Apraksts par galvenajiem elementiem, kas nosaka produkta tradicionālās īpašības (šīs regulas 7. panta 2. punkts)

Nosaukums gibanica cēlies no lietvārda gűba (ieloce, kroka) un darbības vārda gibati (ielocīt). Daudzi vēsturiski avoti liecina, ka šā veida kūka Prekmurje reģionā radusies senos laikos. Vissenākais rakstu avots datējams ar 1828. gadu, kad pedagogs un priesteris Jožefs Košičs (Jožef Košič) pēc slovāku izcelsmes etnogrāfa Johana Čaploviča no Ješenovas (Johann Csaplovics E. V. Jeszenov) lūguma sagatavoja to pārtikas produktu sarakstu, kurus pirms simts gadiem Prekmurjes ciematos visbiežāk lietoja uzturā, īpašu uzmanību pievērsdams tādiem produktiem kā hajdinjača, Prekmurska gibanica, krapci un vrtanki. Darbu publicēja ungāru un vācu valodā (A magyaroszági Vendus – tótokról, Croaten und Wenden in Ungern). Šajā darbā Košičs apraksta dažus ēdienus, ko Prekmurjē pasniedz kāzu galdā. Viens no ēdieniem, kura kāzu mielastā nedrīkstēja pietrūkt, bija gibanica. Viņš paskaidro, ka gibanica nosaukuma pamatā ir kūkas daudzās (10–11) mīklas kārtas (gyüba). Gibanica grieza trīsstūrainos gabalos un cēla galdā, veidojot palielas kaudzītes. Šajā dokumentā minēti arī pirmie rakstu avoti, kuros aprakstīta gibanica gatavošanas un pasniegšanas paraža Prekmurjē.

Pirmais, kas plaši un sistemātiski apskatīja Prekmurjes iedzīvotāju pārtikas tradīcijas, bija doktors Vilko Novaks (Dr. Vilko Novak). Savā etnogrāfiskajā pētījumā Ljudska prehrana v Prekmurju (“Prekmurjes vietējie ēdieni”), kas datēts ar 1947. gadu, viņš iepazīstina lasītāju ar Prekmurska gibanica kā ceptu konditorejas izstrādājumu un apraksta tā gatavošanas veidu. Ir sniegts arī gatavošanas apraksts: “Gibanica gatavo no kārtainās mīklas, izmantojot sviestu vai taukus. Apakšējo kārtu sauc par “pazoli”, uz kuras liek biezpienu, valriekstus, magoņu sēklas un rozīnes. Uz pildījuma kārtas liek plānu mīklas kārtiņu, kuru savukārt pārklāj ar jaunu pildījuma kārtu, katru kārtu pārlejot ar krējumu. Šādi kārto, līdz iegūst deviņas kārtas vai ieloces – gibanica ar deviņām ielocēm. Kūku cep apaļā māla traukā, ko sauc par tepsija, un pasniedz kristībās, viesībās un svēto aizbildņu atceres svinībās.” Šis darbs vēl šodien ir atsauces avots daudziem šajā jomā strādājošiem pētniekiem.

Prekmurska gibanica pagatavošanas recepti ļoti sīki aprakstījuši Andreja Grūma (Andreja Grum) un Ivans Vozeļs (Ivan Vozelj) grāmatā Slovenske narodne jedi (“Slovēņu nacionālie ēdieni”), kas izdota 1964. gadā. Grāmatā ietvertas divas Prekmurska gibanica receptes. Abās rakstīts šādi: “Lai pagatavotu Prekmurska gibanica, vajadzīga divu veidu mīkla. Apakšējā kārta ir gatavota no kārtainās mīklas, un tā ir arī nedaudz biezāka. To sauc par “pazoli”. Pārējās mīklas kārtas, kuras uzliek pēc tam, ir gatavotas no filo mīklas. Apakšējā kārta ir biezāka arī tad, ja visa gibanica ir pagatavota no viena veida mīklas, proti, filo mīklas.”

Prekmurska gibanica pieminējis arī visslavenākais Prekmurjes dzejnieks Miško Kraņecs (Miško Kranjec) savā daiļdarbā Povest o dobrih ljudeh (“Stāsts par labiem ļaudīm”) (1972), kurā viņš to apraksta šādi: “Jāatzīst, ka patiesi svētki mājās ir tikai tad, ja galdā ceļ gibanica. Kaut arī nabags var to atļauties tikai reizi gadā, tā ir zīme tam, ka neviens nevar nodzīvot gadu, kurā nebūtu kaut vienas svētku dienas. Pa to laiku Anna izņēma no cepeškrāsns gibanica un nolika uz galda, turēdama cepšanas veidni ar drānu, lai neapdedzinātos. Jožefs palika zem tās koka paliktni, uz kura parasti atradās ūdens krūka. Pēc tam viņš sāka cieši aplūkot gibanica. Tā stāvēja uz galda viņa priekšā daudzkrāsaina, dzelteni balta, vietvietām ar magoņu sēklām, vēl pilnīgi kūpoša, ieziesta ar krējumu un apkaisīta ar cukuru. Viņš nogrozīja galvu, sacīdams: “Tā ir laba. Es ēstu to arī tad, ja gulētu uz nāves gultas, labi zinot, ka tā man nekādu labumu nenesīs. Pat debesīs es to apraudātu, ja man tā būtu vesela jāatstāj pasaulē.””

Pēdējos 15 gados izdotas vairākas grāmatas, kurās aprakstīta Prekmurska gibanica. Kulinārijas izdevumu jomā kūku Prekmurska gibanica aprakstījusi Cilka Sukiča (Cilka Sukič) grāmatā Jedi nekdanjih in sedanjih dni. Prekmurska, prleška in štajerska kuhinja (“Ēdienu gatavošana vakar un šodien. Prekmurjes, Prleškas un Štajerskas virtuve”) (1997), Jože Zadravecs (Jože Zadravec) grāmatā Značilnosti ljudske prehrane v Prekmurju (“Prekmurjes vietējo ēdienu īpatnības”) (1998) un Branko Časars (Branko Časar) grāmatā Boug žegnjaj (“Svētītie ēdieni”) (2000). Šīs kūkas pagatavošanas tehnoloģija un tās vērtīgās organoleptiskās īpašības aprakstītas Stanko Renčeļa (Stanko Renčelj) un Romanas Karasas (Romana Karas) grāmatā Prekmurske dobrote (“Prekmurjes gardumi”) (2001).

(1) OV L 343, 14.12.2012., 1. lpp.